На основу члана 64. став 4. Закона о јавној својини („Службени гласник РС”, бр. 72/11, 88/13, 105/14 104/16-др. закон и 108/16) и члана 42. став 1. Закона о Влади („Службени гласник РС”, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС и 44/14),

Влада доноси

У Р Е Д Б У

О ИЗМЕНАМА УРЕДБЕ О ЕВИДЕНЦИЈИ НЕПОКРЕТНОСТИ

У ЈАВНОЈ СВОЈИНИ

Члан 1.

У Уредби о евиденцији непокретности у јавној својини („Службени гласник РС”, бр. 70/14, 19/15 и 83/15), у члану 7. став 2. речи: „достављају на Обрасцу НЕП–ЈС у писаној и електронској форми” замењују се речима: „достављају искључиво у електронском облику на Обрасцу НЕП–ЈС, преко web апликације Регистар јединствене евиденције непокретности у јавној својини из члана 15. ове уредбе”.

У ставу 3. речи: „достављају на Обрасцу НЕП–ЈС у писаној и електронској форми” замењују се речима: „достављају искључиво у електронском облику на Обрасцу НЕП–ЈС, преко web апликације Регистар јединствене евиденције непокретности у јавној својини”.

Члан 2.

У члану 9. став 2. речи: „у писаној форми и електронским путем (скенирано)” замењују се речима: „искључиво у електронском облику преко web апликације Регистар јединствене евиденције непокретности у јавној својини (скенирано)”.

Члан 3.

Члан 11. мења се и гласи:

”Члан 11.

Јединствена евиденција непокретности садржи и евиденцију корисника, односно носилаца права коришћења на непокретностима у јавној својини Републике Србије, аутономне покрајине и јединице локалне самоуправе, која се води по азбучном реду.”

Члан 4.

У члану 12. ст. 1. и 2. речи: „у писаној форми и електронским путем” замењују се речима: „искључиво у електронском облику преко web апликације Регистар јединствене евиденције непокретности у јавној својини”.

Члан 5.

У члану 17. став 2. речи: „28. фебруара 2017. године” замењују се речима: „31. децембра 2017. године”.

Члан 6.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:110-1502/2017

У Београду, 23. фебруара 2017. године

В Л А Д А

ПРЕДСЕДНИК

Александар Вучић, с.р.

ОБРАЗЛОЖЕЊЕ

I. ПРАВНИ ОСНОВ

Правни основ за доношење Уредбе о допуни Уредбе о евиденцији непокретности у јавној својини је члан 64. став 4. Закона о јавној својини („Службени гласник РС”, бр. 72/11, 88/13, 105/14 и 108/16), којим је утврђено да ће Влада уредбом прописати садржину и начин вођења евиденције непокретности у јавној својини које користе органи Републике Србије, аутономне покрајине и јединице локалне самоуправе, а који су дужни да воде посебну евиденцију о стању, вредности и кретању средстава у јавној својини, рокове достављања података и начин вођења јединствене евиденције непокретности у јавној својини. Законски основ је и члан 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14).

II. РАЗЛОЗИ ЗА ДОНОШЕЊЕ УРЕДБЕ

Предложеним изменама Уредбе о евиденцији непокретности у јавној својини обезбеђује се унапређење квалитета евиденције средстава у јавној својини, електронском комуникацијом између корисника, односно носилаца права коришћења непокретности у јавној својини путем коришћења web апликације у оквиру информационог система Републичке дирекције за имовину Републике Србије. На тај начин остварује се економичност, ефикасност и делотворност у обављању послова државне управе кроз уштеду времена, људских ресурса и материјалних трошкова што је у складу са стратегијским циљевима Владе у области развоја информационог друштва и реформе јавне управе Републике Србије, као и одредбама чл. 1 - 4. Закона о електронском документу („Службени гласник РС”, број 51/09).

III. ОБЈАШЊЕЊЕ ПОЈЕДИНАЧНИХ РЕШЕЊА

Чланом 1. ове уредбе прописано је да се мењају одредбе члана 7. ст. 2. и 3. тако што се подаци из посебне евиденције непокретности у јавној својини из чл. 3. и 4. ове уредбе достављају Републичкој дирекцији за имовину Републике Србије искључиво у електронском облику на Обрасцу НЕП–ЈС, преко web апликације Регистар јединствене евиденције непокретности у јавној својини из члана 15. ове уредбе, а не као до сада у писаној и електронској форми.

Чланом 2. прописано је да се мења члан 9. став 2. тако што се исправе и докази из члана 9. став 1. ове уредбе искључиво достављају у електронском облику преко web апликације Регистар јединствене евиденције непокретности у јавној својини уместо у писаној и електронској форми.

Чланом 3. врше се измене у члану 11. које су последица већ успостављене функционалности саме web апликације Регистар јединствене евиденције непокретности у јавној својини.

Чланом 4. прописано је да се мења члан 12. ст. 1. и 2. тако што се подаци из посебних евиденција из члана 7. ст. 2. и 3. ове уредбе искључиво достављају у електронском облику преко web апликације Регистар јединствене евиденције непокретности у јавној својини уместо у писаној и електронској форми.

Чланом 5. утврђује се промена датума важења Уредбе о евиденцији и попису непокретности и других средстава у државној својини („Службени гласник РС”, број 27/96), имајући у виду да је ступањем на снагу Закона о измени и допуни Закона о јавној својини („Службени гласник РС”, број 108/16), продужен рок за подношење захтева за упис права јавне својине аутономне покрајине и јединице локалне самоуправе и подношење захтева за упис права својине јавног предузећа, односно друштва капитала, као и њихових зависних друштава, до 31. децембра 2017. године.

Чланом 6. прописано је да уредба ступа на снагу осмог дана од дана објављивања у „Службеном гласнику Републике Србије”.

IV.ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ УРЕДБЕ

За спровођење ове уредбе није потребно обезбедити средства из буџета Републике Србије.

V. РАЗЛОЗИ ЗБОГ КОЈИХ СЕ ПРЕДЛАЖЕ ДА УРЕДБА СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕ”

Потребно је да Уредба ступи на снагу наредног дана од дана објављивања у „Службеном гласнику Републике Србије”, јер рок важења Уредбе о евиденцији и попису непокретности и других средстава у државној својини („Службени гласник РС”, број 27/96) истиче 28. фебруара 2017. године сходно члану 17. став 2. Уредбе о евиденцији непокретности у јавној својини, с обзиром на то да на основу исте уредбе сви корисници, односно носиоци права коришћења податке о евиденцији непокретности у државној својини, до стицања права јавне својине, достављају Дирекцији, што представља нарочито оправдан разлог за раније ступање закона на снагу.